170 W-Kaapse leerlinge dié week met virus besmet | Netwerk24
170 W-Kaapse leerlinge dié week met virus besmet
Deur Marelize Barnard 11 Junie 2021 14:56
Die afgelope week is 170 Wes-Kaapse leerlinge positief vir die koronavirus getoets.
Bronagh Hammond, direkteur van kommunikasie van die Wes-Kaapse onderwysdepartement (WKOD), het Vrydag by navraag gesê dieselfde styging in die getal infeksies soos oor die provinsie heen geld ook onder leerlinge.
Volgens die WKOD se jongste inligting het 87 onderwysers en 12 personeellede ook die virus opgedoen.
Hammond het gesê baie van die infeksies is die gevolg van groepe leerlinge wat ná skool op 'n verjaardagpartytjie of 'n vleisbraai saamgekuier het.
"Ons kan nie ons maatreëls verslap nie – nié op skoolterreine of daarbuite nie. Deur nie by die riglyne te hou nie, plaas leerlinge hulself, hul gesinne en vriende in gevaar."
Volgens haar is dit nou maar eenmaal so in die gevalle waar groepe leerlinge positief getoets is, het dit met sosiale geleenthede verband gehou.
Die WKOD het 'n beroep gedoen op ouers om verantwoordelikheid te neem en hul kinders se deelname aan groot sosiale gebeure te beperk. Skole is ook weer gevra om dit met hul leerlinge te bespreek.
"Ons glo die pogings deur skole om by die maatreëls te hou, het daartoe bygedra dat die infeksies tot die minimum beperk is. Dit moet ook nou uitgebrei word na wat buite skoolhekke gebeur," het Hammond gesê.